ચેતન ભગતની “ટુ સ્ટેટ્સ” પછી મેં ઘણા વખતે ખરીદેલું અને વાંચેલું આ પુસ્તક ખરેખર વાંચવાલાયક છે. કહાની ખબર હોવા છતાં તેની સચ્ચાઈ, પ્રમાણિકતા અને સાહિત્યના ભારેખમ શબ્દો – વાક્યો વગરનું સરળ સ્વરૂપ તેને એક સરસ અનુભવ બનાવે છે અને કહાનીના સરળ પાત્રોને, લાગણીશીલ – પ્રેમાળ સંવાદોને, સહજ અને રોજીંદી લાગતી ઘટનાઓને અને એક અનોખા નિઃસ્વાર્થ પ્રેમને – તમારા હૈયાને સ્પર્શવામાં સફળ બનાવે છે. આ લેખકના જીવનની સત્યઘટના છે એ વાતને ધ્યાનમાં રાખીએ તો આ વાતને સુંદર રીતે આલેખી શક્યાની ક્ષમતા કાબિલેદાદ છે. હાસ્યથી રુદન સુધી, પ્રેમમાં પાગલ ધડકતા હૈયાથી પોતાના પ્રેમને ગુમાવીને તૂટેલા હ્રદય સુધી આ પુસ્તકની આખી સફર અનોખી છે છતાં સહજ છે અને જરા પણ કૃત્રિમ લાગતી નથી. કદાચ એટલે જ રવિન્દ્ર કોઈ જાણીતા લેખક ન હોવા છતાં તેમના પ્રથમ પુસ્તકને આટલી મોટી સફળતા મળી છે.